Sellomp da gentañ ouzh ar goulenn diouzh ar ouiziegezh skiantel. Gallout a rafed soñjal neus ket a ziforch metodologel pouezus etre an astronomiezh, da skouer, hag an ekonomiezh : ar skiantourien eus pep tachenn a glask dizoleiñ lezennoù a chellfed o degemer evit ur strollad termenet a anadennoù, a-benn  reiñ da gompren an darempredoù keveskemm etrezo en doare sklaerañ ma cheller. Met evit gwir ez eus eus seurt diforchioù. Lakaet e vez diaes an dizoleiñ lezennoù nevez en ekonomiezh abalamour dan degouezh a ra dan anadennoù ekonomikel arsellet bezañ levezonet alies gant kalz a elfennoù a vez diaes da briziañ unan hag unan. Ouzhpenn-se eo bet levezonet ha bevennet kalz ar skiant prenet abaoe deroù prantad sevenaet istor mab-den - evel ma ouezer - gant abegoù no deus ket ur perzh ekonomikel hepmuiken. Da  skouer eo bet stummet an darn vrasañ eus ar Stadoù bras en istor diwar an aloubadegoù. Ar pobloù alouberien zo aet, hervez lezenn hag ekonomiezh, da renkad pennañ ar broioù aloubet. Kemeret o deus ar monopol war an douar ha krouet ur chorf beleien dibabet en o zouez. Ar veleien, ganto an dalch war an deskadurezh, a lakjont rannadur ar gevredigezh e renkadoù da ensavadur pad hag a groujont ur reizhiad talvoudegezhioù a reas dar bobl bezañ heñchet a-neuze, hep dezhi bezañ emskiant, gant he emzalch sokial.